Il-Presidenza tal-Kunsill, il-Bank Ċentrali Ewropew u l-Kummissjoni Ewropea ltaqgħu mas-sħab soċjali Ewropej fis-6 ta' Novembru 2017 biex jiddiskutu l- prospetti makroekonomiċi u l-iżvilupp ulterjuri tal- unjoni ekonomika u monetarja (UEM) tal-UE. Fid-dikjarazzjoni tiegħu tal-ftuħ, Toomas Tõniste, Ministru għall-finanzi tal-Estonja u President tal-Kunsill qal: "Id-diskussjoni li kellna llum mas-sħab soċjali kienet kostruttiva u produttiva. Id-djalogu huwa siewi, b'mod partikolari fid-dawl tal-prospetti ekonomiċi attwali li huma pożittivi iżda li fl-istess ħin fihom ċerti sfidi, bħalma huma l-livelli persistentement għoljin tal-qgħad fost iż-żgħażagħ. Il-kooperazzjoni kontinwa ta' bejnietna hija meħtieġa biex nilħqu l-għan komuni tagħna: arkitettura finanzjarja Ewropea b'saħħitha li trawwem it-tkabbir ekonomiku." Il-Viċi President tal-Kummissjoni, Valdis Dombrovskis qal li: "L-attività ekonomika fl-UE u fiż-żona tal-euro qed tissupera l-aspettattivi. Madankollu għad għandna diverġenzi ekonomiċi u soċjali persistenti u l-irkupru mhuwiex qed jinħass bl-istess mod miċ-ċittadini Ewropej kollha. Qed naħdmu favur tkabbir sostenibbli u inklużiv u biex nerġgħu nibdew konverġenza reali, fejn is-sħab soċjali għandhom rwol importanti x'jaqdu." F'kumment li għamel, is-Segretarju Ġenerali tal-Konfederazzjoni Ewropea tat-Trade Unions (KETU) qal: "Aħna nilqgħu l-ewwel sinjali ta' titjib fir-rati tal-impjieg iżda madankollu jibqa' l-fatt li m'hemmx biżżejjed xogħol għal kulħadd, kif intwera mill-istaġnar sinifikanti fis-swieq tax-xogħol. Għad hemm bżonn ta' miżuri b'saħħithom biex tingħata spinta lil irkupru għani fil-ħolqien ta' impjiegi ta' kwalità. Ir-rwol tad-djalogu makroekonomiku hu li jqis l-iżviluppi pożittivi reċenti fis-sitwazzjoni ekonomika tal-UE/UEM, filwaqt li fl-istess ħin jikkunsidra n-nuqqas ta' titjib f'termini ta' rati ta' impjieg ekwivalenti għal full-time u l-parteċipazzjoni fis-suq tax-xogħol. Fil-pakkett "L-Approfondiment tal-UEM", li għandu jiġi ppubblikat f'Diċembru, irid ikun hemm aktar ugwaljanza u r-riekwilibrar soċjali, u fil-qafas tas-Semestru Ewropew u l-governanza ekonomika jridu jiġu previsti għodod ġodda għall-investiment u l-ġustizzja soċjali." F'kumment li ta f'isem il-Konfederazzjoni tan-Negozji Ewropej, BusinessEurope, id-Direttur Ġenerali Markus J. Beyrer qal li: "In-negozji madwar l-UE qed jibbenefikaw minn ekonomija tal-UE li qed tissaħħaħ. It-tbassir tagħna għar-rata ta' tkabbir tal-UE ta' 2.3 % fl-2017 huwa 0.4 punti perċentwali ogħla minn dak li stennejna fir-rebbiegħa, bi tkabbir ta' 2.1 % mistenni għall-2018. Madankollu, peress li l-irkupru hu sostnut minn fatturi temporanji, meħtieġa aktar riformi kemm fil-livell nazzjonali kif ukoll tal-UE biex jiżdied it-tkabbir fit-tul." Għas-CEEP, iċ- Ċentru Ewropew għal Min Iħaddem u għall-Intrapriżi li jipprovdu Servizzi Pubbliċi, is-Segretarju Ġenerali qalet li: "L-ekonomija Ewropea teħtieġ impetu qawwi. Wara snin ta' kriżi fl-aħħar qed naraw sinjali pożittivi ta' stabbilizzazzjoni għat-tkabbir u f'dak li jikkonċerna l-impjiegi. Madankollu, dan mhuwiex biżżejjed peress li jeħtieġ li nsaħħu l-arkitettura tal-unjoni ekonomika u monetarja. L-ewwel prijorità tibqa' l-unjoni bankarja, l-inizjattiva ewlenija biex napprofondixxu l-UEM, li għaliha nistiednu lill-koleġislaturi għal adozzjoni rapida. Imbagħad jeħtieġ li niżguraw li l-istituzzjonijiet tagħna jkunu lesti biex jippermettu konverġenza 'l fuq u riformi strutturali li huma ġusti kemm ekonomikament kif ukoll soċjalment. "Is-Semestru Ewropew, alimentat mill-pilastru tad-drittijiet soċjali, u rieda ġenwina favur investiment fl-infrastrutturi soċjali huma l-għodod ewlenin biex niksbu l-objettivi komuni tagħna." F'kumment li tat f'isem l-SMEs tal-Ewropa, is- Segretarju Ġenerali tal-Assoċjazzjoni Ewropea tal-Artiġjanat u tal-Intrapriżi Żgħar u Medji qablet mal-ħtieġa li l-unjoni monetarja tkompli tiġi approfondita u talbet "li jkun hemm involviment akbar mis-sħab soċjali fil-proċess ta' governanza biex jinħoloq sens ta' sjieda tar-riformi". B'rabta mar-regoli fiskali hija titlob "approċċ ta' kwalità, li jappoġġa riformi strutturali u investiment fit-tkabbir futur u li ma jiffokawx biss fuq data kwantitattiva". Fl-aħħar nett, b'rabta mal-funzjoni ta' stabbilizzazzjoni finanzjarja, is-Sinjura Willems esprimiet dubji dwar jekk "proġett bħal dan jiksibx l-appoġġ politiku qabel ma tinkiseb aktar konverġenza bejn l-Istati Membri" u sostniet "li tali strument għandu jiddependi mill-implimentazzjoni tar-riformi maqbula b'mod konġunt sabiex jiġi evitat periklu morali". Għall- futura (minn Jannar sa Ġunju 2018), il- Ministru għall-finanzi, Vladislav Goranov qal li: "L-ekonomija Ewropea kompliet bl-irkupru tagħha li huwa mistenni li jkompli b'ritmu fil-biċċa l-kbira kostanti matul is-sena li ġejja. Madankollu, l-inċertezza politika tibqa' għolja u għadhom jippersistu xi żbilanċi u vulnerabbiltajiet. Għalhekk, tenħtieġ implimentazzjoni aktar ambizzjuża tar-riformi strutturali sabiex tikkomplementa l-impatt ta' inizjattivi fiskali bil-għan li jiġi żgurat li t-tkabbir jissaħħaħ b'mod sostenibbli u inklużiv. Iċ-ċirkostanzi ekonomiċi u politiċi favorevoli jipprovdu opportunità vantaġġuża biex jittieħdu l-passi meħtieġa għall-approfondiment u t-tkomplija tal-unjoni ekonomika u monetarja. L-istati membri kollha tal-UE u lil hinn minnhom se jibbenefikaw minn żona tal-euro riformata u aktar stabbli li tkun reżiljenti għall-kriżijiet u li tiġġenera tkabbir ekonomiku b'saħħtu." Għall- Presidenza Awstrijaka futura (minn Lulju sa Diċembru 2018), il- Ministru għall-finanzi, Hans Jörg Schelling qal li: "Id-djalogu makroekonomiku huwa forum importanti għall-iskambju ta' fehmiet bejn dawk responsabbli għall-politiki monetarji, fiskali u marbutin mal-pagi bl-għan li jitrawwem fehim komuni dwar l-isfidi attwali u reazzjonijiet adegwati ta' politika - mhux l-inqas biex titwitta t-triq għal livell għoli ta' tkabbir u impjiegi. Peress li bħalissa l-kundizzjonijiet huma favorevoli, irridu nressqu l-ekonomiji tagħna lejn strutturi aktar reżiljenti u progressivi permezz ta' riformi strutturali kuraġġużi u finanzi pubbliċi sostenibbli. B'hekk titmexxa l-quddiem il-konverġenza u b'mod awtomatiku tikkontribwixxi għal UEM li taħdem aħjar. F'dan il-kuntest, l-implimentazzjoni tar-regoli maqbula u l-bidla minn tindif għal "modalità ta' riforma" ambizzjuża huma essenzjali. Għal dan il-għan, m'għandniex bżonn kapaċità fiskali fil-livell Ewropew. Għal dan għandna bżonn impenn politiku u inċentivi adegwati favur ir-riforma." Id-djalogu makroekonomiku li jmiss se jkun organizzat taħt il-Presidenza Bulgara. Ara l-paġna tal-laqgħa